《速陈李二居士还茅山》
宋代·刘宰

髯李魁然玉抱璞，淡陈萧散出林鹤。
华阳洞口笑相逢，三风自奏钧天乐。
飞云出岫本无心，大隐不必皆山林。
朱弦自振出水音，王乔梅福古犹今。
君不见洛之南涯温生北涯石，明月滩头弄澄碧。
河阳御史一张罗，晓猿自掩松关寂。
久旱得雨方一犁，山南种豆犹其时。
山僮倚担迟君归，语君雨过黄独肥，
亦有晚笋穿疏篱。急归烧笋煮黄独，
北山移文可无续。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。